Αρετή Κετιμέ

Η Αρετή Κετιμέ (Αθήνα, 26 Ιουλίου 1989) είναι Ελληνίδα τραγουδίστρια, τραγουδοποιός και σαντουρίστα. Το ρεπερτόριό της περιλαμβάνει παραδοσιακά, ρεμπέτικα και σμυρνέικα.

 Βιογραφία 
Η Κετιμέ γεννήθηκε στην Αθήνα, όμως η καταγωγή της είναι από την Αιτωλοακαρνανία, αφού οι γονείς της προέρχονται από χωριά του Μεσολογγίου (Πεντάλοφο - Σταμνά).  Κατ’ αυτόν τον τρόπο, διατήρησε από μικρή την επαφή με τις παραδόσεις της ιδιαίτερης πατρίδας της.

Το σαντούρι κέντρισε το ενδιαφέρον της ως μουσικό όργανο από τα έξι της χρόνια, με αποτέλεσμα να ξεκινήσει μουσικά μαθήματα, δίπλα στον Αριστείδη Μόσχο.  Φοίτησε στο πλευρό του για έξι χρόνια, μέχρι και τον θάνατό του, το 2001.  Στο μεσοδιάστημα, παρακολούθησε ιδιωτικά μαθήματα από την Λευκορωσίδα τσιμπελίστα Αγγελίνα Τκάτσεβα.

Η σταδιοδρομία της Κετιμέ στον χώρο του τραγουδιού άρχισε στα 12 χρόνια της, όταν ανακάλυψε το ταλέντο της ο Γιώργος Νταλάρας.  Παρά την μικρή της ηλικία, την ενέταξε στο σχήμα που εμφανιζόταν στην μουσική σκηνή του «Ζυγού» (2002), μαζί με ονόματα όπως ο Γεράσιμος Ανδρεάτος, η Μελίνα Ασλανίδου και η Άννα Μπουρμά, ενώ την αξιοποίησε και για τις ανάγκες της δισκογραφικής δουλειάς του με τίτλο «Από Καρδιάς».

Έναν χρόνο αργότερα, η 14χρονη Αρετή ανέβηκε στην σκηνή του Ηρωδείου, συμμετέχοντας στην συναυλία με τίτλο «Αφιέρωμα στην Μικρά Ασία», όπου πλαισίωσε τον Γιώργο Νταλάρα, την Γλυκερία και την Ορχήστρα Εστουδιαντίνα.  Μάλιστα, ερμήνευσε ζωντανά το «Νανούρισμα», κερδίζοντας το χειροκρότημα.

Μια σημαντική στιγμή για την, ακόμη έφηβη, Κετιμέ ήταν η συμμετοχή της στο καλλιτεχνικό πρόγραμμα της τελετής έναρξης των Ολυμπιακών Αγώνων της Αθήνας το 2004. Στο κατάμεστο από δεκάδες χιλιάδες ανθρώπους ΟΑΚΑ και ενώπιον δισεκατομμυρίων τηλεθεατών σε ολόκληρο τον κόσμο, η 15χρονη Αρετή ερμήνευσε, συνοδεία του σαντουριού της, το παραδοσιακό «Μες στου Αιγαίου τα νερά».

Το 2005 συνεργάστηκε ξανά με τον Νταλάρα, σε διαφορετικό ρόλο αυτήν την φορά, καθώς συμμετείχε στον «Οιδίποδα Τύρρανο», υπό την σκηνοθεσία και τον πρωταγωνιστικό ρόλο του Γιώργου Κιμούλη. Ο Γιώργος Νταλάρας ήταν ο κορυφαίος του Xoρού, ενώ η μουσική ήταν του Γκόραν Μπρέγκοβιτς.

Την ίδια χρονιά, πραγματοποίησε συναυλίες και εμφανίσεις σε όλη την Ελλάδα, με την Εστουδιαντίνα. Επίσης, συμμετείχε στο αφιέρωμα στον Απόστολο Καλδάρα με την Μελίνα Ασλανίδου, τον Στέλιο Διονυσίου και τον Ανδρέα Καρακότα.

Από τότε έχει εμφανιστεί σε συναυλίες και εκδηλώσεις με καλλιτέχνες όπως ο Μάνος Αχαλινωτόπουλος, το 2006, την Ελένη Βιτάλη και τον Haig Yazdijian το 2009, την Dilek Koc, τον Σταύρο Παζαρέντση και τον Ιμπραήμ Ιμπραήμογλου και άλλους.

Το 2015 πραγματοποίησε και την πρώτη περιοδεία της στην Βόρεια Αμερική. Η αρχή έγινε τον Μάιο, στο Μόντρεαλ, όταν συμμετείχε στο Φεστιβάλ Λαογραφίας, με το συγκρότημα του Ν. Φιλιππίδη. Στην συνέχεια, ακολούθησε μια σειρά συναυλίων στις Ηνωμένες Πολιτείες, με τίτλο «Ανατολή – Δύση: Μουσικές Γέφυρες», όπου εμφανίστηκε σε πολιτείες και πόλεις με ομογενείς (Νιου Τζέρσεϋ, Βαλτιμόρη, Νέα Υόρκη, Βοστώνη, Κονέκτικατ), πλαισιωμένη από τους αδελφούς Παπαεμανουήλ, τον Μανώλη Κόττορο αλλά και ομογενείς μουσικούς όπως ο Αχιλλέας Ουάστορ, σε μια παραγωγή της SynPhonia Entertainment.

Μετά την περιοδεία στις ΗΠΑ, η Αρετή Κετιμέ εμφανίστηκε και στο Ισραήλ, στο Φεστιβάλ Mediteranee (Ashdod) με τον Yinon Muallem.

Την περίοδο 2014 – 2015, η Αρετή Κετιμέ έκανε το πρώτο βήμα της στο παιδικό θέατρο, καθώς συμμετείχε στα μουσικά μέρη  στην διασκευή του γνωστού έργου «Ερωτόκριτος» από τον θίασο του Ηλία Καρελλά, στο Θέατρο Κάππα.

Την περίοδο 2015 – 2016 συμμετείχε στην θεατρική διασκευή του έργου του Γ. Βιζυηνού «Το μόνο της ζωής μου ταξείδιον», με τον Κώστα Αρζόγλου στον πρωταγωνιστικό ρόλο, και πάλι από τον θίασο του Ηλία Καρελλά.

Η Αρετή Κετιμέ το 2018 συμμετείχε στην Eurovision και κατάφερε να φτάσει με την ομάδα της, ονόματι Χοροσταλίτες στον τελικό. Ωστόσο η δημόσια τηλεόραση απέκλεισε τις δισκογραφίες εταιρείας Spicy και Spider, γιατί δεν κατέθεσαν το συμφωνητικό με την ΕΡΤ, αλλά και εγγυητική επιστολή ύψους είκοσι χιλιάδων ευρώ.

 Δισκογραφία 
Προσωπική δισκογραφία
 2003 - Το τραγούδι της Αρετής, MINOS-EMI
 2010 - Με τη φωνή της Αρετής, LEGEND
 2011 - Καλή σου τύχη, LEGEND
 2012 - Πίνακας Ζωγραφικής, ΚΑΘΡΕΦΤΗΣ
 2014 - Αηδονάκι μου, Re-Define Productions

Συμμετοχές
 2002 - Από καρδιάς - Ζωντανή ηχογράφηση στον Ζυγό, MINOS EMI
 2006 - Γαλάζιο φόρεμα, HEAVEN
 2006 - Δάκρυ στο γυαλί, MINOS-EMI
 2006 - Σπάει το ρόδι, UNIVERSAL
 2008 - Δημήτρης Καρράς - Ντέμο, Shift Records
 2010 - Θεόδωρος Κουέλης - Αγνάντεμα, Theodor Music
 2011 - Ηλίας Κατσούλης - Φεύγουν τα τραγούδια, MINOS-EMI
 2019 - Γιώργος Λιβάνης Feat. Αρετή Κετιμέ - Έλα Απόψε , Panik Platinum

DVD
 2004 - Αφιέρωμα στη Μικρά Ασία, MINOS-EMI

 Παραπομπές 

 Εξωτερικοί σύνδεσμοι 

Κανάλι στο YouTube
Σελίδα στο Facebook
Σελίδα στο Instagram

Κατηγορία:Ελληνίδες τραγουδίστριες
Κατηγορία:Έλληνες σαντουρίστες